Guder Daag Blog Leser! Selle Woch will ich yuscht eppes katz schreiwe iwwer was zu mir vor ee paar Woch bassiert is. Wu ich wuhn in Mitte-Pennsylvaania gebt es viel Amische. Un die Amische sin am duhe was die Amische am beschte duhe kenne: bauere un Handwarrick schaffe. Es gebt viele gleene Amisch Schtors un Bisnesses do bei mir.
Vor ee paar Woch sin mei Fraa un ich zu en Amische Schtor die Hausrod verkaaft gange. Mir wolle zwee neie Schtiel fer unsre Kich kaafe. Mir sin reigange un hen all die scheene Schtiel aageguckt. Alles waar so gut vun Hand gemacht. Mir hen die Schtyle vun Schtuhl gfunne un sin zu em Besitzer gange um sie zu addere. Ich hab nadierlich graad uffs Deitsch gschwetz. Sell hot ihm verschtaunt…Was? Du kannscht Deitsch schwetze? Wie? Ich hab ihm mei Gschicht verzaehlt un dann hemmer unser Adder gemacht: zwee Schtiehl aus Eeche.
Wann all die Bisness vorbei waar, hot er gewollt meh vun mir lanne. Er hot mich gfroogt wu bei ich kumm. Ich hab Barricks Kaunty gsaat. Er hat gsaat, ya, ich hab sell gewisst as du vun entwedder Barricks odder Lechaa Kaunties kummscht. Ich heer es in dei Akkzent. Er hot uns verzaehlt as sei Familye vun Laengeschder Kaunty is un sin do in 1980 kumme. Dann hawwich gsaat as ich sell Blog alle Woch schreiwe. Er waar allsfat neigierig wie mei Deitsch un sei Deitsch anners waar. Mir hen aagfange Wadde zu saage ins Englisch, dann ich hab es Watt as ich yuuse gsaat un er hot sei Watt gsaat. Mannichmol hemmer die gleiche Wadde geyuust, awwer oft hemmer verschiddliche Wadde gsaat.
Awwer was ich gefunne hab, is das er hot meh un meh Englische Wadde gsaat! Zum Beischpiel, mir hen iwwer "humid" gschwetzt (weil es so schmodig waar). Ich hab graad, schmodig gsaat. er hot sei Kopp gschiddelt, 'Nee, mir waerre sell net saage, mir saage yuscht humid.' Sell fin ich net gut. Er hot aa zu mir gsaat, 'Ya, mir yuuse meh un meh Englisch mit unsre Deitsch….abbadich, die Kinner!'
Ich hoff as selle Trend sich verennert waerd, awwer ich glaab as wann die yungere Leit so schwetze, waerd es so bleiwe. Un sell is leedmiedich. Mir misse yuscht mol waarde un sehne was kummt.
Do is en Audio Klip: Was is die Zukumft?